जम्मू कश्मीर सरकार दी तरफा शिक्षा ते स्तर गी उबड़ा चुक्कने ते उस्तादें गी बेहतर सहूलतां देने दे लम्मे चौड़ें वादे ते कीते जंदे न पर असलीयत इंदे उल्ट ऐ। विकास दे नांऽ उप्पर केईं ज्हार करोड़ रपे केंद्र सरकार पास्सेआ हासल बी होए न पर जदूं कदें सरकारी मलाज़में तनखाह जां भत्तें दा मतालबा कीता, सरकार दी पास्सेआ इयै जवाब थ्होआ जे खजाना खाली ऐ। सरकार पास्सेआ बक्खरे-बक्खरे विभागें च होने आह्‌ली फजूल खर्ची उप्पर रोक लाने दी कदें कोशश नेईं कीती गेई। लक्खां रपे जेह्‌ड़े मंत्रियें, विधायकें ते नौकरशाहें दे बंगलें दी सजावट, टी.ए. डी.ए., टैलीफोन, बिजली ते दूए गैर जरूरी खर्चें च कमी करियै सरकारी खजाने उप्पर पौने आह्‌ले भार गी घटाया जाई सकदा ऐ पर एह् सब कु’न करग। एह्‌दे कन्नै उंदी शाही ठाठ च कमी नेईं आई जाग ते फ्ही इक्क मंत्री ते आम आदमी च केह् फर्क रौह्‌ग।